Kunduzi quruvchi, tunda ijodkor. Toshkentdagi devorlarga surat chizib ketuvchi rassom o`zini oshkor qilmasligi sababini aytdi (video)

"Ink" – siyoh, "Uz" – O`zbekiston, "art" – san`at. Tarjimasi "O`zbekiston siyoh san`ati" mazmunidagi taxallusda ijod qiluvchi rassomning asl kasbi boshqa. Ko`cha san`ati bilan shug`ullanuvchi ijodkor Zamon.uz ga intervyu berdi. 
– Quruvchilik asosiy soham. Men injener-geodistman. Ertalab injenergeodistman, kechqurun "Street-art" rassomiman.  
Muhokamalar markazidagi rassom intervyu davomida shaxsi ochiqlanmasligini so`radi. Unga tomoshabinlar fikri qiziq. Shu sababli u tez-tez kuzatuvchilari orasiga kirib, ular bilan fikr almashadi.  
– Odamlar chizgan rasmlarimni oldida turib, rasm tushayotgan, yoki bir biri bilan gaplashib turgan bo`ladi. Ularni oldidan o`tib ketayotganimda g`alati rasm chiqibdi deyman. Shunda ular menga o`zing birinchi chizishni o`rgan deb, yomon gapiradi. Men bundan xursand bo`laman.  
U sirlilik prinsipiga amal qiladi. Qahramonimiz hatto tunda patrul xizmati xodimlari so`roqqa tutganda ham shaxsini ochiqlamaganini aytdi.  
– Ularni juda yaxshi tushunaman. Shunaqa qilganlari ham to`g`ri. Ular bilan murosa qilaman, chiroyli gaplashaman, yaxshi niyatda chizayotganimni aytsam indashmaydi.  
E`tiborlisi, "Street-art" uning hobbiysi, xolos. "Inkuzart", hatto, yaqin yillargacha san`atning ushbu turi bilan shug`ullanishi haqida o`ylamagan.  
– 2017 yilgi singlim yuborayotgan skrinshotni ko`rib qoldim. Unda singlim aytyapti, balki "Street-art" bilan shug`ullanib ko`rarsiz. Javob berdim. Bu soha mengamas. Shuni ko`rib rosa kulibman.  
U o`zining ilk asaridan ilhomlangan.  
– Ekspriment qilmoqchi bo`lganman. Bitta devorni ko`rib qolib o`sha erga chizganman.  Bir kundan keyin bo`lsa kerak, internetda tarqalib ketdi. Ko`chada "Street-art" paydo bo`libdi deb.  
Har bir ijod namunasi uzoq vaqt talab qiladi. "Avtomobilga navbat" surati uning ommaga tanilishiga sabab bo`lgan.  
– Chizishdan oldin, joylarni o`rganaman. Shu joyga chizsam, yonida nima bor. Kameraga qarayman.  
Bir gal devor oldida qurilish ketayotgandi. U erda "oxrana" o`tirardi. Men 3-4 kun poyladim.  Soat nechida uxlashini bilib, keyingi kun tungi 12 da kelib chizishni boshlaganman.
"Inkuzart" ilk bor jadidlar porteriti bilan ko`zga tashlangan. Hozir uning ijodida motivasiya, tanqidiy, va xotiraga bag`ishlangan rasmlar o`rin olgan.  U har bir ijod namunasini yo`qolib ketishini bilgan holda chizadi.  
– "Street-art" hayoti shunaqa. Lekin ba`zi bir chizadigan rasmlarimni oldindan bilaman o`chirib tashlashlari mumkinligi haqida. Meni rasmlarim men uchun nur kabi haqiqat. O`ylaymanki, rasmlarimni qanchalar o`chirishmasin, men baribir chizishda davom ettiraveraman.